
Text rozhodnutia
Súd: Krajský súd Bratislava Spisová značka: 8Co/756/2014 Identifikačné číslo súdneho spisu: 1102899319 Dátum vydania rozhodnutia: 20. 10. 2015 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2015:1102899319.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Moniky Holickej a JUDr. Ondreja Krajča v právnej veci navrhovateľa: L. Q., P. Š. Č.. XXXX/XX, Y., zastúpeného: Ružička Csekes s.r.o., so sídlom Vysoká 2/B, Bratislava proti odporcom: 1/ Allianz - Slovenská poisťovňa, a.s., so sídlom Dostojevského rad č. 4, Bratislava, 2/ S.. J. Q., P. T.N. XXXX/ XX, Y., za účasti vedľajšieho účastníka na strane odporkyne 2/: Slovenská kancelária poisťovateľov, so sídlom Trnavská cesta č. 82, Bratislava, zastúpeného: Allianz - Slovenská poisťovňa, a.s., so sídlom Dostojevského rad č. 4, Bratislava, o zaplatenie bolestného a sťaženia spoločenského uplatnenia, na odvolanie vedľajšieho účastníka proti rozsudku Okresného súdu Bratislava I zo dňa 14. júla 2014 č.k. 10Ct 26/2002-453, jednohlasne takto r o z h o d o l : Odvolací súd rozsudok súdu prvého stupňa v napadnutej časti m e n í tak, že návrh z a m i e t a . o d ô v o d n e n i e : Rozsudkom zo dňa 14. júla 2014 zamietol súd prvého stupňa návrh navrhovateľa na náhradu bolestného a sťaženia spoločenského uplatnenia proti odporcovi 1/, odporkyni 2/ uložil povinnosť zaplatiť navrhovateľovi sumu 14.943,29 eur titulom bolestného, návrh navrhovateľa proti odporkyni 2/ vo zvyšku titulom zaplatenie bolestného zamietol a návrh na náhradu sťaženia spoločenského uplatnenia zamietol. O náhrade trov konania si vyhradil rozhodnúť do 30 dní po právoplatnosti rozhodnutia vo veci samej. S poukazom na § 28 ods. 3 zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla; podľa ktorého práva a povinnosti Slovenskej poisťovne, a.s. vzniknuté zo zákonného poistenia prechádzajú 1. januára 2002 na kanceláriu s tým, že ich uplatňuje a vykonáva v mene a na účet kancelárie Slovenská poisťovňa, a.s.; dospel k záveru, že odporca 1/ nie je vo veci pasívne vecne legitimovaným a návrh navrhovateľa na náhradu škody titulom bolestného a sťaženia spoločenského uplatnenia proti odporcovi 1/ v celom rozsahu zamietol. S poukazom na § 9 ods. 2 vyhl.č. 423/1991 Zb. ktorou sa ustanovuje rozsah a podmienky zákonného poistenia zodpovednosti za škodu spôsobenú prevádzkou motorového vozidla dospel k záveru, že navrhovateľovi nemohol vzniknúť nárok na priame plnenie proti odporcovi 1/, nakoľko odporca 1/ písomne neodmietol navrhovateľovi poskytnúť zo zákonného poistenia zodpovednosti za škodu spôsobenú prevádzkou motorového vozidla, ktorého prevádzkovateľkou v čase dopravnej nehody bola odporkyňa 2/. Ďalej sa preto v konaní zaoberal opodstatnenosťou nároku navrhovateľa proti odporkyni 2/, ktorý si uplatnil ako nárok na náhradu škody na zdraví v sume 56.213,57 eur titulom náhrady bolestného a v sume 72.465,55 eur titulom náhrady sťaženia spoločenského uplatnenia. Vychádzal z nespornej výšky základného nároku na náhradu škody titulom bolestného v sume 609,93 eur a sumy 726,95 eur titulom sťaženia spoločenského uplatnenia, ktoré boli odporcom 1/ vyplatené navrhovateľovi. Odporcami vznesenú námietku premlčania uplatňovaného nároku na náhradu bolestného v sume 26.327,- eur, ktorá suma bola ustálená navrhovateľom na základe znaleckého posudku R.. O. X., ktorý bolestné ustálil na počet bodov 555,625 tak, že v posudku zo dňa 25.02.2009 revidoval posudok o bolestnom zo dňa 02.03.2001, v ktorom bolo bolestné obodované na 291,25 bodov, posúdil podľa § 106 ods. 1 Občianskeho zákonníka ako dôvodnú. Poukázal na to, že navrhovateľ od ustáleného počtu bodov bolestného R.. X. odpočítal počet bodov bolestného ustálených R.. Z. a rozdiel v počte bodov 264,375 vynásobil sumou 60,-Sk, čo sa rovná súčinu 15.862,50,-Sk - 526,54 eur, čo pri 50 násobnom navýšení predstavuje sumu 26.327,- eur, ktorú navrhovateľovi titulom bolestného nepriznal v dôsledku premlčania uplatneného nároku, nakoľko si túto časť nároku uplatnil po uplynutí subjektívnej premlčacej lehoty, keďže už v čase vzniku škody na zdraví navrhovateľ; ako aj lekár, ktorý vyhotovil posudok o bolestnom zo dňa 02.03.2001 na základe ktorého si navrhovateľ uplatnil pôvodný nárok na vyplatenie bolestného; vedel o rozsahu bolestného a navrhovateľ vedel, že za škodu zodpovedá odporkyňa 2/. Vzhľadom na uvedené dospel k záveru, že navrhovateľ si nárok na priznanie bolestného uplatnil včas len v rozsahu ustálenom lekárom v posudku o bolestnom zo dňa 02.03.2001 a v posudku zo dňa 18.07.2001 v sume 29.886 eur (suma uplatnená titulom bolestného 56.213 eur - 26.327 eur premlčaný nárok titulom bolestného). Vykonaným dokazovaním zistený skutkový stav po právnej stránke posúdil podľa § 420 ods. 1, § 427 ods. 2, § 441, § 444 Občianskeho zákonníka v spojení s § 7 ods. 1,2,3 vyhl. č. 32/1965 Zb. o odškodňovaní bolesti a sťaženia spoločenského uplatnenia a dospel k záveru, že návrh navrhovateľa na náhradu škody na zdraví je dôvodný len čo náhrady za bolesť. Vychádzal zo zistenia, že odporkyňa 2/ bola uznaná vinnou z trestného činu ublíženia na zdraví spôsobenej navrhovateľovi dňa 03.04.2000 v dôsledku dopravnej nehody, ktorou mu spôsobila z nedbanlivosti ťažkú ujmu na zdraví. So zreteľom na uvedené ustálil zodpovednosť odporkyne 2/ ako prevádzkovateľky motorového vozidla, za škodu spôsobenú na zdraví navrhovateľa. Posudkom o bolestnom zo dňa 02.03.2001 mal preukázané, že navrhovateľ utrpel zranenia, a to zlomeninu panvy, zlomeninu fibily, zlomeninu med. kond. tibie, roztrhnutie postr. väzu kolena, pomliaždenie predkolenia, pomliaždenie hlavy, pomliaždenie rúk, pomliaždenie glutei, tržnú ranu hlavy, za ktoré mu bolo stanovené bolestné v počte bodov 291,25 a v posudku o bolestnom zo dňa 18.07.2001 mu bolo priznané bolestné 15 bodov za operačné odstránenie kovového materiálu z ľavého kolena. Konštatoval, že odškodnenie za bolesť sa poskytuje za bolesti spôsobené poškodením na zdraví, jeho liečením, odstraňovaním jeho následkov a sťažením zdravotnej pohody a na to, aby sa odškodnenie zvýšilo, musí ísť o osobitne ťažké stavy, ktoré nemožno dobre vyjadriť podľa zásad pre hodnotenie odškodnenia za bolesť a podľa limitu stanoveného v § 7 ods. 2 vyhl. č. 32/1965 Zb. So zreteľom na uvedené návrhu navrhovateľa na náhradu bolestného vyhovel v sume 14.943,29 eur, predstavujúcej 25 násobné zvýšenie priznaného bodového ohodnotenia bolestného v posudku o bolestnom zo dňa 02.03.2001, v ktorom výška bolestného bola ustálená na počet 291,25 bodov a posudku o bolestnom zo dňa 18.07.2001, v ktorom výška bolestného bola stanovená na 15 bodov. Navrhovateľovi tak nepriznal 50 násobné zvýšenie bolestného v sume 14.943,28 eur z dôvodu, že pretrpené bolesti navrhovateľom pri liečbe neboli spôsobené výhradne prežívanými zraneniami, ktoré navrhovateľ utrpel pri dopravnej nehode, ktorú zapríčinila odporkyňa 2/ s poukazom na to, že z obsahu znaleckého posudku R.. X. mal preukázané, že pred úrazom navrhovateľ trpel bolestivosťou chrbtice a ramien v zmysle degeneratívneho ochorenia chrbtice, ktoré si vyžadovali opakované odborné lekárske vyšetrenia, medikamentóznu liečbu, rehabilitačnú liečbu. Pokiaľ skúmal aj zavinenie navrhovateľa pri vzniku škody na jeho zdraví dospel k záveru, že navrhovateľ si vznik škody na zdraví privodil aj sám, avšak v menšej miere v pomere k zodpovednosti za škodu spôsobenú na jeho zdraví spôsobenú konaním odporkyne 2/, vychádzajúc z vyjadrenia znalkyne R.. Q., že u navrhovateľa v deň vzniku dopravnej nehody bola zistená hladina alkoholu v krvi vo výške 1,9 promile, jednalo sa u neho o jednoduchú opitosť stredne ťažkého stupňa, pri ktorej boli jeho rozpoznávacie a orientačné schopnosti vplyvom požitého alkoholu len ľahko znížené ako aj z jej výpovede, v ktorej potvrdila, že rozpoznávacie schopnosti navrhovateľa boli zachované, ale ovládacie schopnosti boli u navrhovateľa znížené čo znamená, že na vozovku navrhovateľ vstúpil lebo predpokladal, že cez cestu dokáže prejsť a navrhovateľ tak mal pod vplyvom alkoholu skreslené vnímanie približujúceho sa motorového vozidla. Nárok navrhovateľa na priznanie sťaženia spoločenského uplatnenia v sume 72.465,55 eur zamietol v celom rozsahu, a to z dôvodu premlčania časti nároku v sume 10.953,99 eur a zvyšok v sume 61.511,56 eur z dôvodu, že u navrhovateľa nenastali dôvody hodné osobitného zreteľa a mal ta zo, že poskytnuté mu plnenie je dostatočné, keď nemal preukázané žiadne okolnosti, ktoré by nasvedčovali tomu, že na strane navrhovateľa došlo k vážnemu sťaženiu spoločenského uplatnenia na čas po dopravnej nehode a k zmene jeho doterajšieho spôsobu života mimoriadnym spôsobom. O náhrade trov konania nerozhodol s poukazom na § 151 ods. 3 O.s.p. Proti tomuto rozsudku, do jeho výroku, ktorým bolo návrhu navrhovateľa vyhovené, podal v zákonom stanovenej lehote odvolanie vedľajší účastník domáhajúc sa jeho zmeny tak, aby bol aj v tejto časti návrh navrhovateľa zamietnutý dôvodiac tým, že súd prvého stupňa dospel na základe vykonaných dôkazov k nesprávnym skutkovým zisteniam a vec nesprávne právne posúdil. Argumentoval, že navrhovateľ neuniesol dôkazné bremeno ohľadne preukázania svojho nároku na mimoriadne zvýšenie bolestného. Mal zato, že ani v konaní vypracovaný znalecký posudok č. XX/XXXX neopodstatňuje záver, že v prípade navrhovateľa by prežívané bolesti spôsobené poškodením na zdraví, jeho liečením alebo odstraňovaním jeho následkov dosiahli stupeň takej intenzity, že by opodstatňovali ich odškodnenie nad rámec základnej náhrady formou mimoriadneho zvýšenia. Za nedôveryhodné považoval vyjadrenie navrhovateľa v rámci znaleckého dokazovania, že užíva proti bolesti lieky, ktoré mu mal zohnať kamarát z Ameriky v dávkovaní 1 - 5 tabliet denne. Poukázal na to, že znalec v znaleckej dokumentácii nenašiel záznamy o pravidelnom predpisovaní liekov navrhovateľovi v súvislosti s následkami utrpených poranení. Zo záverov znalca taktiež vyplýva, že navrhovateľ sa nesnažil o zlepšenie svojho zdravotného stavu, nemal záujem o akúkoľvek systematickú liečbu mimo akútneho zhoršenia zdravotného stavu, čo neguje opodstatnenosť jeho žiadosti o mimoriadne zvýšenie bolestného a v prípade jeho nezáujmu o liečbu je zodpovednosť za pociťovanú bolesť a ťažkosti na jeho strane. Poukázal na to, že podľa záverov znalca je priemerná doba liečenia poranení, ktoré utrpel navrhovateľ 6 až 8 mesiacov, a v jeho prípade nie je predĺženie liečby oproti priemeru v dostupnej zdravotnej dokumentácii adekvátne zdôvodnené. Zdôraznil, že znalec len v jedinom prípade použil postup podľa časti A článok I ods. 6 prílohy vyhl.č. 32/1965 Zb. , a teda uznal bolestivejší spôsob liečby pri položke 162 a pri ostatných diagnózach navrhovateľa uvedeným spôsobom nepostupoval, z čoho vyplýva, že liečba prebiehala štandardne a nebolo ju možné považovať za bolestivejšiu, resp. komplikovanejšiu. Vytýkal súdu prvého stupňa, že z odôvodnenia jeho rozhodnutia nie je zrejmé, akým spôsobom došiel k záveru, že u navrhovateľa ide o osobitne ťažký stav, pre ktorý je základné odškodnenie nedostatočné a dodal, že samotné odôvodnenie výšky priznanej sumy je vnútorne rozporné, keď na jednej strane súd uvádza, že ide o zvýšenie o 25 násobok a na druhej strane o 25 %. Vytýkal súdu prvého stupňa, že pokiaľ uznal aj zavinenie navrhovateľa pri vzniku škody na jeho zdraví, nijako túto okolnosť nepremietol do výšky priznanej náhrady. Odporkyňa 2/sa k odvolaniu vedľajšieho účastníka pripojila. Navrhovateľ vo svojom vyjadrení k odvolaniu vedľajšieho účastníka navrhol napadnutý rozsudok ako vecne správny potvrdiť. Odvolací súd preskúmal rozsudok súdu prvého stupňa v napadnutej (vyhovujúcej) časti a v medziach dôvodov podaného odvolania, ktorými je viazaný (§ 212 ods. 1 O.s.p.), na odvolacom pojednávaní (§ 214 ods.1, písm. a/ O.s.p.) a po opakovaní dokazovania (§ 213 ods. 3 O.s.p.) listinnými dokladmi (posudok o bolestnom zo dňa 02.03.2001 a posudok o bolestnom zo dňa 18.07.2001) ich čítaním (§ 122 ods.1 O.s.p. v spojení s § 129 ods. 1 O.s.p.) dospel k záveru, že odvolanie vedľajšieho účastníka je dôvodné. Zvýšenie odškodnenia za bolesť podľa § 7 ods. 3 vyhl. č. 32/1965 Zb. o odškodňovaní bolesti a sťaženia spoločenského uplatnenia, je determinované osobitnými okolnosťami hodnými osobitného zreteľa vymykajúcimi sa z bežného rámca bolestí vyvolaných poškodením zdravia, jeho liečením a odstraňovaním následkov. Výnimočnosť týchto okolností môže spočívať predovšetkým v charaktere a povahe zranenia, v dôležitosti orgánu, ktorý bol poškodený, v spôsobe a trvaní odstraňovania následkov zranení, v počte a charaktere ďalších komplikácií, ktoré pri tom môžu nastať. V preskúmavanej veci súd prvého stupňa vychádzal pri posudzovaní dôvodnosti navrhovateľom uplatňovaného nároku na mimoriadne zvýšenie náhrady za bolesť z názoru, že priznanie zvýšenia odškodnenia za bolesť je možné v prípade, ak ide o osobitne ťažké stavy, ktoré nemožno dobre vyjadriť podľa zásad pre hodnotenie odškodnenia za bolesť a podľa limitu stanoveného v § 7 ods. 2 vyhl.č. 32/1965 Zb. a na základe výsledkov vykonaného dokazovania dospel k záveru, že u navrhovateľa ide práve o takýto výnimočný prípad, ktorý odôvodňuje mimoriadne zvýšenie bolestného na sumu vo výške 14.943,29 eur, zodpovedajúcu 25- násobnému zvýšeniu bodového ohodnotenia bolestného priznaného navrhovateľovi posudkom o bolestnom zo dňa 02.03. 2001 v počte 291,25 bodov a posudkom o bolestnom zo dňa 18. 07. 2001 v počte 15 bodov. Odvolací súd zhodnotením poškodenia zdravia navrhovateľa, jeho liečením a odstraňovaním jeho následkov, so zreteľom na charakter, mieru a intenzitu s tým spojených bolestí; tak ako tieto boli ohodnotené posudkom o bolestnom zo dňa 02.03. 2001 a posudkom o bolestnom zo dňa 18. 07. 2001; dospel, na rozdiel od súdu prvého stupňa, k záveru, že sa nejedná o zvlášť výnimočný prípad hodný mimoriadneho zreteľa, ktorý odôvodňuje zvýšenie odškodnenia za bolesť nad stanovenie základnej výmery, a že v danom prípade sa javí ako dostatočné odškodnenie v rámci základného bodového ohodnotenia bolestného, v ktorom bolo počtom bodov zhodnotené podľa závažnosti každé zo zranení, pričom dlhodobý a bolestivý spôsob liečby spojený s infúznou a transfúznou liečbou, komplikácie spojené s liečbou či jej predĺženie v dôsledku infekcie rany neboli zohľadnené ani u jedného zo zranení zvýšením bodového ohodnotenia o 1 podľa ods. 6 časti A čl. I prílohy vyhl.č. 32/1965 Zb.; a to ani u najzávažnejšieho poškodenia - zlomenina panvy; a z uvedeného dôvodu sa odvolaciemu súdu v danom prípade nejavilo ako opodstatnené ďalšie zvyšovanie bolestného, keďže bolesti spojené s poškodením zdravia, liečením a odstraňovaním následkov nemali charakter mučivých útrap na hranici znesiteľnosti ani mimoriadne dlhotrvajúcich či mimoriadne intenzívnych, bez možnosti ich zmiernenia na hranicu znesiteľnosti užívaním analgetík s možným rizikom ďalších nepriaznivých následkov v podobe závislosti na psychofarmakách. Stotožnil sa tak s vedľajším účastníkom v tom, že odškodnenie vyplatené navrhovateľovi za ním pociťované bolesti v rámci základného bodového ohodnotenia treba považovať za dostatočné. Vedľajší účastník rovnako dôvodne argumentuje tým, že mimoriadne zvýšenie náhrady za bolesť nemôže slúžiť ako prostriedok na vyrovnanie navrhovateľom subjektívne pociťovanej nedostatočnosti materiálneho vyjadrenia odškodnenia za poškodenie zdravia podľa právnej úpravy obsiahnutej vo vyhl.č. 32/1965 Zb. Odvolací súd nemohol prihliadnuť na nové položky, ktoré boli ohodnotené znaleckým posudkom č. XX/XXXX (šok ľahkého stupňa, rana na lýtku s komplikovaným hojením odumretím kože, operácia prenosom kože vzhľadom na defekt kože v oblasti zákolennej jamky, artroskopia pravého kolenného kĺbu, operácia v súvislosti s náhradou predného skríženého väzu), nakoľko návrh navrhovateľa na mimoriadne zvýšenie bolestného bol v tejto časti (právoplatne) zamietnutý v dôsledku vznesenej námietky premlčania. Z rovnakého dôvodu nemohol odvolací súd zohľadniť ani zvýšenie bodového ohodnotenia o jednu polovicu pri (novej) položke č. 162 (hlboká rana pravej zákolennej jamky z dôvodu, že toto poranenie si vyžadovalo opakované bolestivé preväzy a odstraňovanie nekróz). Odvolací súd nezistil mimoriadne dlhú dobu liečby, ktorá; ako vyplýva zo záverov znaleckého dokazovania; pri type poranení, ktoré utrpel navrhovateľ, je v priemere 6 až 8 mesiacov, a pokiaľ bola liečba u navrhovateľa predĺžená oproti priemeru, nebolo možné túto skutočnosť zohľadniť vzhľadom na to, že v dostupnej zdravotnej dokumentácii sa nenachádzalo adekvátne zdôvodnenie tohto predĺženia. Taktiež prvotná hospitalizácia navrhovateľa nebola neprimerane dlhá, keď trvala 1 a pol mesiaca a liečba v tomto období nebola zvlášť náročná. U navrhovateľa nebol poškodený životne dôležitý orgán a poškodenia zdravia; prevažne pohybového aparátu; u neho nevyvolali život ohrozujúci stav. V tejto súvislosti odvolací súd zdôrazňuje, že sa neodškodňuje bolesť budúca - následná (§ 2 ods. 2 písm. c) vyhl.č. 32/1965 Zb.). Odvolací súd tak nezistil také rozhodujúce okolnosti, ktoré by preukazovali mimoriadnu závažnosť nepriaznivých ťažkých zranení pohybového aparátu navrhovateľa ohrozujúcich jeho život a s tým spojené intenzívne a dlhotrvajúce bolesti, duševné strasti a útrapy v dôsledku obmedzenia pohybu a bezvládnosti pri odstraňovaní poškodení zdravia. Výsledky vykonaného dokazovania nedávajú podklad pre zistenie, že u navrhovateľa išlo o náročnú a zdĺhavú liečbu vzniknutých zranení, neboli zistené ani prípadné komplikácie podstatnou mierou prispievajúce k prehĺbeniu už vzniknutých bolestí a k ťažkostiam pri odstraňovaní následkov zranení, nereagujúce na analgetickú liečbu. S poukazom na vyššie uvedené odvolací súd uzavrel, že navrhovateľ v konaní nepreukázal kvalifikovane dôvody pre mimoriadne zvýšenie náhrady za bolesť, a preto rozsudok súdu prvého stupňa v napadnutej (vyhovujúcej) časti; ktorého závery o existencii dôvodov hodných osobitného zreteľa boli založené na úvahách, ktoré nezodpovedali správnemu vyhodnoteniu tých skutočností, ktoré boli rozhodujúce z hľadiska uplatňovaného nároku; zmenil podľa § 220 O.s.p. tak, že návrh navrhovateľa v tejto časti zamietol. Nakoľko súdom prvého stupňa nebolo rozhodnuté o náhrade trov konania z dôvodu postupu podľa § 151 os. 3 O.s.p., o trovách tohto odvolacieho konania rozhodne súd prvého stupňa (§ 224 ods. 4 O.s.p.). Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1102899319.3 (dáta aktuálne k 11. 11. 2026). Záväzné je znenie zverejnené súdom.




